नई दिल्ली. कस्टम मेड स्टैंप और क्वाइन बनाने वाले आलोक गोयल ने कभी 100 रुपए का सिक्का खरीदने के लिए अपने पिता से थप्पड़ खाया था। रिजर्व बैंक ऑफ इंडिया (RBI) ने साल 1981 में 100 रुपए के सिल्वर क्वाइन निकाले थे। उस समय आलोक की जेब में 800 रुपए थे और वह इससे 100 रुपए के 5 सिल्वर क्वाइन खरीद लाए। तब 100 रुपए का सिल्वर क्वाइन उन्हें 130 रुपए में मिला। घर आए तो पिताजी ने सिक्के खरीदने के लिए बहुत डांटा। हालांकि इसके बावजूद देसी-विदेशी सिक्के जमा करने का उनका शौक खत्म नहीं हुआ। अब वह स्विट्जरलैंड, जर्मनी जैसे देशों की मिंट (सोने-चांदी के सिक्के बनाने वाली कंपनी) के बने सिक्कों को भारत में बेचने वाले अधिकृत प्रतिनिधि है। उनकी कंपनी एजी इंपैक्स विदेशी मिंट कंपनी के बनाए सोने-चांदी के कस्टम मेड सिक्के ऑनलाइन बेचती है। गणेशजी, बालाजी, साईंबाबा की तस्वीरों वाले इन सिक्कों को आलोक स्वयं डिजाइन करते हैं।